
Uznesenie Okresný súd Prievidza, pracovisko Partizánske v spore žalobcu: Mesto Partizánske, IČO: 00 310 905, so sídlom Partizánske, Námestie SNP 212/4, zast.: Správa majetku mesta, n.o., Partizánske, IČO: 37 923 145, so sídlom Partizánske, 29. augusta 1191/51, právne zast.: AKNP LEGAL, s.r.o., IČO:57 187 894, so sídlom Partizánske, Moyzesova 471/1, proti žalovanej: A. A., nar. XX.XX.XXXX, trvale bytom Prievidza, o vypratanie nehnuteľnosti, takto rozhodol: I. Konanie zastavuje. II. Žalobcovi proti žalovanej nárok na náhradu trov konania nepriznáva. III. Vracia žalobcovi prostredníctvom Slovenskej pošty, a.s. krátený súdny poplatok za žalobu vo výške 80,00 EUR. odôvodnenie: 1.) Žalobou doručenou súdu sa žalobca domáha vypratania nehnuteľnosti. (2.) Žalobca prostredníctvom svojho právneho zástupcu dňa 04.09.2026 doručil súdu späťvzatie žaloby v celom rozsahu, ktoré odôvodnil tým, že po podaní žaloby došlo zo strany žalovanej k vyprataniu nehnuteľnosti, ktorej vypratania sa žalobca podanou žalobou domáhal. Keďže došlo zo strany žalovanej k splneniu povinnosti žiada, aby súd konanie zastavil, v časti nároku na náhradu trov konania rozhodol tak, že žiadna zo strán sporu nemá nárok na náhradu trov konania a vrátil žalobcovi zaplatený súdny poplatok za žalobu. (3.) Podľa § 144 CSP, žalobca môže vziať žalobu späť. (4.) Podľa § 145 ods. 1 CSP, ak je žaloba vzatá späť celkom, súd konanie zastaví. (5.) Podľa § 146 ods. 1 CSP, súd konanie nezastaví, ak žalovaný so späťvzatím žaloby z vážnych dôvodov nesúhlasí. Na nesúhlas žalovaného so späťvzatím žaloby sa neprihliada, ak dôjde k späťvzatiu žaloby skôr, než sa začalo predbežné prejednanie sporu podľa § 168 alebo pojednávanie. (6.) Dispozícia so žalobou patrí medzi základné procesné oprávnenia žalobcu. Späťvzatím žaloby žalobca prejavuje vôľu voči súdu, aby sa o jeho žalobe nekonalo a nerozhodovalo. Procesným dôsledkom späťvzatia žaloby je zastavenie konania. Žalobca vzal účinne žalobu späť, súd zároveň neprihliadol na možný nesúhlas žalovanej z dôvodu, že k späťvzatiu žaloby došlo pred prvým pojednávaním. Vzhľadom na vyššie uvedené, súd konanie podľa ustanovenia § 145 ods. 1 CSP zastavil. (7.) Podľa § 262 ods. 1 CSP, o nároku na náhradu trov konania rozhodne aj bez návrhu súd v rozhodnutí, ktorým sa konanie končí.
(8.) Podľa § 257 CSP, výnimočne súd neprizná náhradu trov konania, ak existujú dôvody hodné osobitného zreteľa. (9.) Týmto rozhodnutím sa konanie končí, preto súd musí podľa ustanovenia § 262 ods. 1 CSP rozhodnúť o nárokoch strán sporu na náhradu trov konania. O nároku na náhradu trov konania súd rozhodol podľa ustanovenia § 256 ods. 1 CSP tak, že žalobcovi nárok na náhradu trov konania proti žalovanej nepriznal a to napriek tomu, že žalovaná procesne zavinila zastavenie konania (po podaní žaloby vypratala nehnuteľnosť, ktorej vypratania sa žalobca domáhal), avšak žalobca si nárok na náhradu trov konania neuplatnil a žiadal, aby súd žiadnej zo strán sporu nárok na náhradu trov konania nepriznal. (10.) Podľa § 11 ods. 3 zák. č. 71/1992 Zb. o súdnych poplatkoch a poplatku za výpis z registra trestov (ďalej len „zákon o súdnych poplatkoch“), poplatok splatný podaním žaloby, návrhu na začatie konania, odvolania, žaloby na obnovu konania alebo dovolania sa vráti, ak sa konanie zastavilo, ak sa žaloba, návrh na začatie konania, odvolanie, žaloba na obnovu konania alebo dovolanie odmietlo alebo vzalo späť pred prvým pojednávaním bez ohľadu na to, či bol vydaný platobný rozkaz; to neplatí, ak bolo dovolanie odmietnuté z dôvodu, že smeruje proti rozhodnutiu, proti ktorému nie je dovolanie prípustné. Ak sa návrh na začatie konania o rozvod manželstva vzal späť po prvom pojednávaní na príslušnej inštancii súdov, vráti sa polovica všetkých zaplatených poplatkov. V konaní pred správnym súdom sa poplatok vráti, ak sa konanie zastavilo, ak sa správna žaloba, kasačná sťažnosť alebo žaloba na obnovu konania odmietla alebo vzala späť pred prejednaním veci. (11.) Podľa § 11 ods. 4 zákona o súdnych poplatkoch, okrem poplatku v konaní o rozvod manželstva a poplatku, ktorý sa vracia podľa odseku 1, sa poplatok alebo jeho časť (preplatok) vracia krátený o 1 %, najmenej však 10,00 EUR. Ak sa návrh vzal späť pred zaplatením poplatku, poplatok sa nevyrubuje. (12.) Podľa § 11 ods. 6 zákona o súdnych poplatkoch, ak sa má vrátiť poplatok alebo preplatok, orgány podľa § 3 zašlú odpis právoplatného rozhodnutia o jeho vrátení daňovému úradu príslušnému podľa trvalého pobytu (sídla) poplatníka alebo prevádzkovateľovi systému, ak sú orgány podľa § 3 zapojené do centrálneho systému evidencie poplatkov, ktoré poplatok alebo preplatok vrátia najneskôr do 30 dní odo dňa doručenia odpisu právoplatného rozhodnutia o jeho vrátení; ak orgán štátnej správy súdov alebo prokuratúra nevydali rozhodnutie, zašlú písomné upovedomenie o spôsobe vybavenia sťažnosti podľa osobitného zákona a daňový úrad alebo prevádzkovateľ systému vrátia poplatok najneskôr do 30 dní odo dňa doručenia písomného upovedomenia. (13.) V uvedenom spore vzal žalobca žalobu pred uskutočnením prvého pojednávania v celom rozsahu späť, preto súd konanie zastavil. Žalobca zaplatil súdny poplatok za žalobu vo výške 90,00 EUR dňa 04.05.2026. Súd vrátil žalobcovi súdny poplatok za žalobu krátený o sumu 10,00 EUR podľa ustanovenia § 11 ods. 4 zákona o súdnych poplatkoch. Súd tak vrátil žalobcovi krátený súdny poplatok v sume 80,00 EUR (90,00 EUR – 10,00 EUR = 80,00 EUR), pričom realizáciu jeho vrátenia vykoná po právoplatnosti tohto uznesenia Slovenská pošta, a.s. (§ 11 ods. 6 veta pred bodkočiarkou zákona o súdnych poplatkoch). Poučenie: Proti výrokom I. a II. tohto uznesenia je možné podať odvolanie v lehote 15 dní odo dňa jeho doručenia na Okresnom súde Prievidza, a to písomne v dvoch vyhotoveniach. V odvolaní sa má popri všeobecných náležitostiach (ktorému súdu je určené, kto ho robí, ktorej veci sa týka, čo sa ním sleduje a podpis, ak ide o podanie urobené v prebiehajúcom konaní, náležitosťou podania je aj uvedenie spisovej značky tohto konania.) uviesť proti, ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie môže podať strana, v ktorej neprospech bolo rozhodnutie vydané. Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania.
Proti výroku III. tohto uznesenia odvolanie nie je prípustné.

